**Y Bwrdd Gwaith Ieuenctid Dros Dro (Cyfarfod 11)**

**4 Chwefror 2020**

**Cofnodion**

|  |
| --- |
| **Yn bresennol – Aelodau**  |
| **Enw**  | **Rôl**  |
| Keith Towler (KT)  | Cadeirydd y Bwrdd Gwaith Ieuenctid Dros Dro  |
| Dusty Kennedy (DK)  | Arweinydd y Bartneriaeth Genedlaethol – Rhaglen Camau Cynnar gyda'n Gilydd, Iechyd Cyhoeddus Cymru  |
| Sharon Lovell (SL)  | Cyfarwyddwr Gweithredol ar gyfer y Gwasanaeth Eiriolaeth Ieuenctid Cenedlaethol ac Is-gadeirydd Cyngor Cymreig y Gwasanaethau Ieuenctid Gwirfoddol (CWVYS) |
| Simon Stewart (SS)  | Deon Cyfadran y Gwyddorau Cymdeithasol a Bywyd ym Mhrifysgol Glyndŵr Wrecsam  |
| Eleri Thomas (ET)  | Dirprwy Gomisiynydd Heddlu a Throseddu Gwent  |
| Joanne Sims (JS)  | Rheolwr Gwasanaeth Ieuenctid Blaenau Gwent  |
| Efa Gruffudd Jones (EGJ) | Prif Weithredwr y Ganolfan Dysgu Cymraeg Genedlaethol  |
| Michael Maragakis (MM)  | Swyddog o Lywodraeth Cymru |
| Donna Lemin (DL)  | Swyddog o Lywodraeth Cymru  |
| Joel Hodson (JH)  | Swyddog o Lywodraeth Cymru  |

|  |  |  |
| --- | --- | --- |
|  | **Eitem**  | **Papur neu ddolen neu ystyriaethau allweddol**  |
| 1  | Cofnodion a chamau gweithredu o'r cyfarfod diwethaf  | 1. Cofnodion
2. Camau gweithredu treigl
 |
| 2  | Gweithredu * Diweddariad gan Lywodraeth Cymru
* Diweddariad gan Grwpiau Cyfranogiad y Strategaeth a'r grwpiau gorchwyl a gorffen
* Trafod cynlluniau gwaith Grwpiau Cyfranogiad y Strategaeth a chytuno arnynt
* Digwyddiad Grwpiau Cyfranogiad y Strategaeth
* Lleoedd i bobl ifanc ar y bwrdd
 | 1. Cynlluniau gwaith
2. Sgript ar ffurf ddrafft ar gyfer y cyfryngau cymdeithasol
3. Cais am gyfranogiad gan bobl ifanc
 |
| 3  | Cynhadledd gwaith ieuenctid a Gwobrau Rhagoriaeth Gwaith Ieuenctid  |  |
| 4  | Diweddariad ar ddiogelu |  |
| 5  | Diweddariad ar yr ymarfer mapio gyda Helen Shankster o'r adran Gwasanaethau Gwybodaeth a Dadansoddi, a thrafodaeth am adroddiad terfynol y Bwrdd Gwaith Ieuenctid Dros Dro  |  |
| 6  | Cyllid Grwpiau Cyfranogiad y Strategaeth – gan gynnwys trefniadau teithio a chynhaliaeth  |  |
| 7  | Unrhyw fater arall  |  |

1. **Cofnodion a chamau gweithredu o'r cyfarfod diwethaf**
Cytunodd y bwrdd Fod cofnodion y cyfarfod diwethaf yn gofnod manwl gywir.
2. **Gweithredu

Diweddariad gan Lywodraeth Cymru**- Nododd swyddogion Llywodraeth Cymru fod tanwariant posibl yn y Grant Cymorth Ieuenctid. Dywedon nhw eu bod yn chwilio am opsiynau i gadw'r swm hwn o fewn y sector. . Nodwyd bod ystyriaeth o'r cyllid sydd ar gael ar gyfer gwaith ieuenctid wedi codi mewn nifer o gynlluniau gwaith Grwpiau Cyfranogiad y Strategaeth a bod angen ystyried hwn ar y cyd.
- Dywedodd y swyddogion fod cyfradd ceisiadau isel o Gymru am gyllid Erasmus+. Nodwyd ffyrdd gwahanol ganddynt o helpu i hybu ceisiadau, gan gynnwys creu gweithdai lle gall pobl sydd wedi gwneud ceisiadau llwyddiannus yn flaenorol roi cyngor ac arweiniad i sefydliadau eraill.

- Dywedodd y swyddogion fod y contract Marc Ansawdd wedi'i ddyfarnu i Gyngor y Gweithlu Addysg, a fydd yn gweithio'n agos gyda Safonau Addysg Hyfforddiant, a chânt eu hategu gan lawer o fewn y sector. Roedd y bwrdd yn falch o'r cynnydd hwn.

Dywedodd y swyddogion hefyd fod trafodaethau parhaus yn cael eu cynnal ynghylch y posibilrwydd y gallai Estyn ddechrau arolygu sefydliadau gwaith ieuenctid yn y dyfodol. Amlygon nhw mai trafodaethau cynnar iawn ydynt ac nid oes penderfyniadau cadarn wedi'u cymryd ynghylch strwythur yr arolygon hyn, y caiff eu llywio gan y sector ac ar y cyd ag ef, a bydd ffocws cryf ar weithio mewn partneriaeth.

**Diweddariad gan Grwpiau Cyfranogiad y Strategaeth a'r grwpiau gorchwyl a gorffen**- Grŵp Cyfranogiad y Strategaeth Mae Pobl Ifanc yn Ffynnu: Rhannodd Sharon Lovell yr wybodaeth ddiweddaraf â'r grŵp, gan ddweud bod aelodau newydd ganddynt bellach o ganlyniad i'r alwad am geisiadau i ymuno ag ef. Amlygodd y gwaith y mae Prifysgol Glyndŵr wedi'i wneud wrth greu fideo unigolyn ifanc ynghylch y strategaeth, y gellir ei ddefnyddio yn ystod y gynhadledd. Mae'r grŵp bellach yn symud ymlaen i ystyried ei gyfraniad at yr ymarfer mapio.
- Grŵp Cyfranogiad y Strategaeth Mae Gwaith Ieuenctid yn Hygyrch a Chynhwysol: Nododd Dusty Kennedy fod y grŵp wedi cynnal ei gyfarfod cyntaf dros y ffôn ac mai her gyntaf y grŵp hwn yw diffinio'r hyn y mae 'hygyrch' a 'chynhwysol' yn ei olygu, gan gofio rhoi ffocws ar rywle diogel y gall pobl ifanc fynd iddo. Mae pobl ifanc yn rhan o'r grŵp hwn ac roeddent yn amlinellu'r problemau y maent wedi'u hwynebu y gallai gwaith ieuenctid fod wedi'u helpu â nhw, fel teimlo'n unig ac ynysig.
- Grŵp Cyfranogiad y Strategaeth Datblygu'r Gweithlu: Cyflwynodd Jo Sims waith y grŵp hwn, gan ddweud bod y tri chyfarfod cyntaf wedi bod yn gynhyrchiol, a bod presenoldeb a chydbwysedd gwybodaeth da o fewn y grŵp. Mae'r grŵp bellach yn ystyried y gwaith mapio a datblygu'r gweithlu.
- Grŵp Cyfranogiad y Strategaeth Mae Gwaith Ieuenctid yn Cael ei Werthfawrogi a’i Ddeall: Dywedodd Keith Towler fod cyfarfod cyntaf wedi digwydd a fydd yn gosod y naws ar gyfer cyfarfodydd yn y dyfodol, gan gynnwys trafod yr hyn y mae'r aelodau am i'r grŵp ei gyflawni, sef meithrin cysylltiadau strategol â sectorau sydd y tu hwnt i faes gwaith ieuenctid.
- Grŵp Gorchwyl a Gorffen y Gymraeg: Amlinellodd Efa Gruffudd Jones fod aelodau o Grŵp y Gymraeg bellach wedi ymuno â phob un o Grwpiau Cyfranogiad y Strategaeth eraill. Rhoddodd amlinelliad cryno o'r gwaith sydd wedi'i gyflawni hyd yn hyn wrth ddatblygu peilot ar gyfer cynyddu darpariaeth y Gymraeg, gan gynnwys datblygu offerynnau i helpu sefydliadau eraill wrth symud ymlaen.
- Y Grŵp Gorchwyl a Gorffen Digidol: Siaradodd Dusty Kennedy am gyfarfodydd diweddar y grŵp hwn, gan nodi brwdfrydedd yr aelodau am wella defnydd cyfleusterau digidol ym maes gwaith ieuenctid yng Nghymru.
- Y Grŵp Gorchwyl a Gorffen Marhnata: Mae'r Grŵp Marchnata wedi cynnal sawl cyfarfod, gan sefydlu cydberthynas waith dda â Grŵp Cyfranogiad y Strategaeth Mae Gwaith Ieuenctid yn Cael ei Werthfawrogi a’i Ddeall, y mae'n rhannu nifer o nodau tebyg ag ef. Mae wrthi'n gweithio ar agenda’r gynhadledd a pha ffurf fydd arni.

**Cynlluniau gwaith Grwpiau Cyfranogiad y Strategaeth** - Gwelodd y bwrdd y cynlluniau gwaith sydd wedi'u llunio gan aelodau pob un o'r pedwar Grŵp Cyfranogiad y Strategaeth, ynghyd â swyddogion Llywodraeth Cymru. Nododd aelodau'r bwrdd safon uchel y cynlluniau ac roeddent yn falch o gytuno arnynt.

**Digwyddiad Grwpiau Cyfranogiad y Strategaeth**- Rhoddodd swyddogion Llywodraeth Cymru wybod i'r bwrdd am y cynlluniau presennol ar gyfer cynnal digwyddiad i ddod â phob un o'r pedwar Grŵp Cyfranogiad y Strategaeth ynghyd yng Nghaerdydd ar 19 Mawrth. Bu trafodaeth am ba ffurf fydd ar y digwyddiad, a chytunwyd y byddai'n ddefnyddiol gofyn i bob Grŵp Cyfranogiad y Strategaeth, a phob grŵp gorchwyl a gorffen, i gyflwyno'i waith i'r grwpiau eraill, gan sicrhau bod amser ar gael ar gyfer gweithio mewn grwpiau bach hefyd.

**Lleoedd i bobl ifanc ar y bwrdd**- Cytunodd y bwrdd ar y geiriau drafft ar gyfer yr alwad a gydlynwyd gan Lywodraeth Cymru am geisiadau gan bobl ifanc i ymuno â'r bwrdd. Recordiodd aelodau'r bwrdd fideos yn Gymraeg a Saesneg a gaiff eu cynnwys ar fwletinau'r cyfryngau cymdeithasol er mwyn hysbysebu'r lleoedd i bobl ifanc a allai fod â diddordeb ganddynt mewn ymuno â'r bwrdd. Caiff manylion ar gyfer ymgeisio eu hanfon.

1. **Cynhadledd gwaith ieuenctid a Gwobrau Rhagoriaeth Gwaith Ieuenctid**- Gwnaeth swyddogion Llywodraeth Cymru sôn am y gynhadledd sydd ar y gweill ar 4 Mawrth a'r seremoni wobrwyo ar 26 Mehefin. Trafododd aelodau'r bwrdd sut y byddent yn cynnal eu desg yn ystod y gynhadledd er mwyn galluogi pobl ifanc i ofyn cwestiynau iddynt. O safbwynt y seremoni wobrwyo, cytunodd y bwrdd y byddai cyflwyno panel o feirniaid sydd â chynrychiolaeth ranbarthol well yn syniad da.
2. **Diogelu**

O ganlyniad i ymgynghoriad diweddar ar ddiogelu, ymunodd Meg Colley, sef Pennaeth Cefnogi Cyflawniad a Diogelu, â'r cyfarfod fel eitem ychwanegol i'r agenda. Rhoddodd ddiweddariad cryno o'r gwaith y mae'n ei wneud ar hyn o bryd, ac amlygodd fod cwestiynau'n codi yn yr ymatebion i'r ymgynghoriad ynghylch y graddau y mae'r gwaith hwn yn gymwys i waith ieuenctid yn ogystal â meysydd allweddol eraill. Cytunwyd bod hyn yn haeddu bod yn destun trafodaethau pellach ac y byddai swyddogion yn ei symud yn ei flaen.

1. **Diweddariad ar yr ymarfer mapio**- Rhannodd Helen Shankster o adran Gwasanaethau Gwybodaeth a Dadansoddi Llywodraeth Cymru wybodaeth am y camau diweddaraf a gymerwyd yn yr ymarfer mapio, a fydd yn ceisio rhoi gwell dealltwriaeth o ehangder y gwaith sy'n digwydd yn y sector. Dywedodd mai'r sefyllfa ddelfrydol bydd adrodd y canfyddiadau cychwynnol ym mis Mehefin, fel y cam cyntaf, er mwyn helpu i lywio gwaith y bwrdd, a phwysleisiodd y dylai'r gwaith ddod dan berchnogaeth y bwrdd.
2. **Cyllid Grwpiau Cyfranogiad y Strategaeth**- Gwnaeth swyddogion Llywodraeth Cymru sôn bod cynllun peilot y Gymraeg ynghyd â chynllun cyfathrebu a marchnata yn eitemau newydd sydd â chost uchel yn eu cyllideb. Roedd y bwrdd yn fodlon bod penderfyniadau synhwyrol yn cael eu gwneud a rhoddodd ganmoliaeth am waith y swyddogion mewn perthynas â chyllid yn y Gangen Ymgysylltu ag Ieuenctid.
3. **Unrhyw fater arall**- Trafodwyd materion ynghylch biwrocratiaeth ym maes gwaith ieuenctid.
- Mae Llywodraeth Cymru wrthi'n ystyried gwella maes rhianta corfforaethol, a theimlodd aelodau'r bwrdd fod y sector gwaith ieuenctid mewn sefyllfa dda i fod yn rhan o'r trafodaethau am y gwaith hwnnw.
- Mae Llywodraeth Cymru wrthi'n cynnal trafodaethau cynnar â chydweithwyr sy'n gweithio yn y Gangen Cwricwlwm ynglŷn ag e-bortffolios a nododd y byddai'n ddefnyddiol pe byddai'r bwrdd yn trafod hyn ar ryw adeg.

Dywedodd KT ei fod wedi bod mewn cyfarfod â Dysgu Oedolion Cymru ac mae wedi cytuno i fod yn bresennol yn ei gyfarfod bwrdd sydd ar y gweill.